Skool was ‘roekeloos, nalatig’, bevind Enock-verslagEnock Mpianzi (13). Die forensiese verslag oor die dood van Enock Mpianzi (13) toon dat Parktown Boys’ High School in Johannesburg nalatig en roekeloos opgetree het tydens ŉ skoolkamp wat die lewe van dié leerder geëis het. Enock, ŉ gr. 8-leerder aan dié skool, het in Januarie tydens ŉ skoolkamp in Noordwes verdrink. Die regsfirma Harris Nupen Molebatsi is ná Enock se dood aangestel om die omstandighede rondom sy dood te ondersoek en hul bevindinge in ŉ verslag saam te stel. Daar word in dié verslag bevind dat sou die skoolhoof, onderwysers en die kampbestuur die situasie anders hanteer het, Enock se dood moontlik voorkom kon word. Die verslag wys onder meer foute uit met die presensielys, reddingsbaadjies en die beplande wateraktiwiteit waaraan leerders by hul aankoms op die kamp moes deelneem. Enock se liggaam is twee dae ná die wateraktiwiteit in die Krokodilrivier gevind. Geen reddingsbaadjies Die leerders het by hul aankoms op die kamp aan die wateraktiwiteit deelgeneem waartydens hulle vaartuie moes bou en daarmee oor die rivier vaar. Volgens Anton Knoetze, bestuurder van Nyati Bush waar die kamp gehou is, is die wateraktiwiteit in vlak water en op droë land aangebied. Volgens Knoetze was daar ook verskeie toesighouers wat die seuns tydens die aktiwiteit bygestaan het. Die verslag verwerp egter Knoetze se weergawe. Dit het aan die lig gekom dat Nyati Bush slegs 12 reddingsbaadjies het. Volgens Knoetze is dié reddingsbaadjies ook nie tydens die wateraktiwiteit gebruik nie. “Daar word bevind dat Nyati [Bush] aan geen veiligheidsmaatreëls voldoen het nie. Daar was te min toesighouers ontplooi waarvan ten minste een nie kon swem nie. Daar was ook geen reddingsbaadjies aan leerders gegee nie. Dit het alles tot roekelose gedrag aan Nyati se kant bygedra. Die aanspreeklikheid berus in hierdie opsig dus by Nyati,” bevind die verslag. Die verslag hou ook die onderwysers by die kamp aanspreeklik, aangesien hulle nie die aktiwiteit stopgesit het toe dit duidelik word dat daar geen veiligheidsmaatreëls getref is nie. Hulle het ook nie opgetree toe die rivierstroom te sterk was en van die seuns begin spartel het om uit die water te kom nie. Paniek in die water Malcolm Williams, die skoolhoof ten tyde van die voorval, sê hy was bewus daarvan dat die rivier die betrokke dag ŉ stroom gehad het. Hoewel hy nie geweet het hoé sterk die stroom was nie, het hy wel opgemerk dat die leerders nie reddingsbaadjies tydens die wateraktiwiteit gedra het nie. Volgens Williams het hy toe beveel dat die wateraktiwiteit stopgesit word. Talle leerders was in dié stadium egter reeds in die water. Verskeie leerders is in die ondersoek oor daardie betrokke dag uitgevra. Volgens die leerders was die water te diep om te staan en het die sterk stroom daartoe gelei dat hulle vlotte uitmekaar val en spanne van mekaar geskei word. Een leerder vertel dat sy kop onder die water gedruk is deur ander leerders wat gespartel het om bo te bly, aangesien sommige leerders nie kon swem nie. Sommige het aan stukke van die vaartuie vasgeklou, terwyl ander mekaar uit die water getrek het. Sommige kon daarin slaag om tot op ŉ eiland te swem waar hulle gestaan het. “Almal was paniekerig,” sê een van die leerders. Polisieduikers het Enock se liggaam in die rivier gevind. (Foto: Panyaza Lesufi/Twitter) Geen presensielys Williams het ná die wateraktiwiteit omstreeks 17:30 die eerste presensie geneem. Dit nadat toesighouers aangedui het dat al die seuns veilig uit die water is. Die leerders moes in spanformaat sit en niemand het aangedui dat ŉ leerder vermis word nie. Luidens die verslag het een van die busse wat leerders die betrokke dag na die kamp vervoer het, met die enigste presensielys teruggery Johannesburg toe. Die skool moes noodgedwonge ŉ nuwe presensielys van die skool aanvra. Dié lys het egter die name van al die gr. 8-leerders by die skool ingesluit en nié slegs diegene wat die kamp bygewoon het nie. Die eerste presensie is toe met die nuwe lys geneem en uiteraard was daar 11 name tydens dié presensie uitstaande. Enock Mpianzi was een van dié name. Volgens Malcolm het hy aangeneem dat dié leerders nie op die kamp was nie. Alex Meintjes, gr.-8-hoof, het gesê dat daar die spesifieke middag ook ŉ probleem met die halaal-kos was wat by die kamp afgelewer is, en hy eers die volgende dag kon aandag gee aan die presensielys. Daar is dus eers op 16 Januarie vasgestel watter van die 11 uitstaande name op die lys wel op die kamp moes wees. Enock se ouers is dié oggend gekontak en hulle het aangedui dat hul seun by die kamp afgelaai is. Daar is toe omstreeks 14:00 weer presensie geneem en dié presensie het bevestig dat Enock vermis word. ŉ Inspeksie is gedoen en Enock se sak is op die kampterrein gevind. Meintjes hou egter vol dat dit voor daardie middag se presensie nooit onder sy aandag gebring is dat ŉ leerder vermis word nie. “Sou die korrekte presensielys gebruik word, sou personeel geweet het Enock word vermis en ŉ soektog sou van stapel gestuur word,” bevind die verslag. Luidens die verslag was Meintjes en Williams in dié opsig roekeloos en nalatig. Malcolm Williams. Foto: Facebook Geen toestemming Om sake te vererger bevind die verslag dat Williams nie die nodige toestemming van die Gautengse departement van onderwys verkry het om leerders op die kamp te neem nie. Daar was ŉ probleem met die skool se aansoek. Panyaza Lesufi, LUR van onderwys in Gauteng, het Williams vroeër vanjaar geskors. Die verslag beveel aan dat dissiplinêre stappe teen Williams en die ses onderwysers wat op die kamp was, gedoen word. Luidens die verslag het vier leerders al voorheen by Nyati Bush verdrink. Die voorvalle het in 1999, 2002, 2009 en 2010 plaasgevind.